Documento

Η Documento είναι εβδομαδιαία ελληνική εφημερίδα, η οποία κυκλοφορεί από τις 20 Νοεμβρίου 2016. Η εφημερίδα, ιδιοκτησίας Κώστα Βαξεβάνη σήμερα, ιδρύθηκε το 2016 από τον Χρήστο Καλογρίτσα.

Τον Μάρτιο του 2017, η κυκλοφορία της ήταν περίπου 20.000 φύλλα. Η κυκλοφορία της εφημερίδας στις 15 Απριλίου 2018 ήταν 10.480 φύλλα.

Η ειδησεογραφική ιστοσελίδα documentonews.gr είναι η διαδικτυακή έκδοση της εφημερίδας.

Δομή
Η εφημερίδα κυκλοφορούσε στην τιμή των 2 ευρώ, αλλά από το φύλλο της 11ης Οκτωβρίου 2020 ανέβηκε στα 2,5 ευρώ. Στο σύνολό της εκδίδεται σε 64 σελίδες. Από αυτές 16 για το ένθετο που αφορά τον πολιτισμό, 6 για τα οικονομικά, 6 για τα διεθνή θέματα, ενώ οι υπόλοιπες φιλοξενούν διάφορα αποκαλυπτικά άρθρα των δημοσιογράφων της εφημερίδας καθώς και πολιτικών προσώπων. Στη 2η σελίδα της εφημερίδας κάθε Κυριακή βρίσκεται η στήλη, με άρθρο γνώμης, που υπογράφει ο ίδιος ο εκδότης, με τίτλο Μυστικά και docουμέντα.

Μαζί με την εφημερίδα κυκλοφορούν και 2 περιοδικά εναλλάξ. Κάθε 15 μέρες το περιοδικό Hot Doc, το οποίο επιλέγει αποκλειστικά ένα θέμα (πολιτικό, κοινωνικό κλπ.) και το περιοδικό Hot Doc History, ένα περιοδικό Ιστορίας. Και τα 2 περιοδικά αποτελούνται από 48 σελίδες. Κάποιες φορές η εφημερίδα κυκλοφορεί και μια έκδοση με τιμή 4,25€ (η οποία ανέβηκε στα 4,50 ευρώ από τις 28 Ιουνίου 2020 και μετά) η οποία περιλαμβάνει και 1 βιβλίο παραγωγής της ίδιας. Πρόκειται για τη σειρά βιβλίων documento books, τα οποία καταπιάνονται με όλα τα θέματα, ιστορικά, πολιτικά, κοινωνικά, στα πλαίσια των συζητήσεων της δημόσιας ιστορίας και μη.

Ιστορικό
Ιδρυτής της εφημερίδας ήταν ο Χρήστος Καλογρίτσας. Ο εκδότης κατέθεσε στην προανακριτική επιτροπή για τον διαγωνισμό με τις άδειες του 2016, πως η εφημερίδα δημιουργήθηκε έπειτα από παρότρυνση του τότε Υπουργού Επικρατείας Νίκου Παππά. Ο γιος του Βλαδίμηρος-Ιωάννης Καλογρίτσας, αποχώρησε από το μετοχικό σχήμα της εφημερίδας την 1 Μαρτίου 2017, με την ευθύνη της έκδοσης της εφημερίδας καθώς και την ιδιοκτησία να περνάνε αποκλειστικά στον Βαξεβάνη.

Υπήρξαν διαφωνίες μεταξύ Βαξεβάνη και Καλογρίτσα ως προς δημοσιεύματα της εφημερίδας. Ο Βαξεβάνης, σε άρθρο του το 2019, αναφέρει: «[...] σε ένα πρωτοσέλιδο για τον Γιάννη Στουρνάρα και σε ένα άλλο που αποκάλυπτε το σκάνδαλο του Κυριάκου Μητσοτάκη με τον Κήρυκα Χανίων, τα Χριστούγεννα του 2016, ο Καλογρίτσας επέμενε να μην προχωρήσουμε στην έκδοση». Ο Χρήστος Καλογρίτσας, στην προανακριτική κατέθεσε ότι διαφώνησε με τη συμπερίληψη δημοσιευμάτων κατά της Μαρέβας Γκραμπόφσκι-Μητσοτάκη και της Σταυρούλας Νικολοπούλου στο Documento.

Στις 25 Φεβρουαρίου του 2019, διοργανώθηκε στο Ίδρυμα Μιχάλης Κακογιάννης ημερίδα του Documento με τίτλο «Ευρώπη, Σκοτεινή Ήπειρος Ξανά», και θέμα τον ρατσισμό και τον φασισμό. Μεταξύ άλλων, μίλησαν ο δημοσιογράφος και ευρωβουλευτής του ΣΥ.ΡΙΖ.Α. Στέλιος Κούλογλου, ο ιστορικός Δημήτρης Κουσουρής, ο καθηγητής τραπεζικής Κώστας Μελάς, ο πρώην υπουργός Μεταναστευτικής Πολιτικής Γιάννης Μουζάλας, ο φιλόσοφος Ευτύχης Μπιτσάκης, και ο ολυμπιονίκης του τάε κβον ντο Αλέξανδρος Νικολαΐδης, ενώ ο τότε πρωθυπουργός Αλέξης Τσίπρας απηύθυνε χαιρετισμό.

Η Νέα Δημοκρατία έχει κατηγορήσει την εφημερίδα για κίτρινο τύπο, και κατά καιρούς τον ΣΥ.ΡΙΖ.Α., μεταξύ άλλων, για «κηδεμονία» της, χρήση της ως «εντολοδοχέα» και ρόλο «ταμία» της, με αφορμή τοποθετήσεις του κόμματος για την κάλυψη της υπόθεσης Novartis από την εφημερίδα, δημοσιεύματα της για την αγορά του σπιτιού του Βολταίρου από την Μαρέβα Γκραμπόφσκι-Μητσοτάκη, και τη μη συμπερίληψή της στην λίστα Πέτσα, αντιστοίχως.

Παραπομπές

Εξωτερικοί σύνδεσμοι
Επίσημη ιστοσελίδα του Documento

Κατηγορία:Εφημερίδες με τόπο έκδοσης την Αθήνα
Κατηγορία:Εβδομαδιαίες εφημερίδες
Κατηγορία:Εφημερίδες στην ελληνική γλώσσα
Κατηγορία:Αριστερές εφημερίδες